KIRJALLINEN KYSYMYS E-3576/02 esittäjä(t): Herbert Bösch (PSE) komissiolle. Työntekijöiden rajat ylittävän liikkuvuuden tukeminen — Eures.



Virallinen lehti nro 222 E , 18/09/2003 s. 0089 - 0090



KIRJALLINEN KYSYMYS E-3576/02 esittäjä(t): Herbert Bösch (PSE) komissiolle (13. joulukuuta 2002) Aihe: Työntekijöiden rajat ylittävän liikkuvuuden tukeminen Eures Luonnoksessa komission päätökseksi, joka koskee työntekijöiden vapaasta liikkuvuudesta yhteisön alueella annetun neuvoston asetuksen 1612/68 (ETY)(1) täytäntöönpanoa, on seuraava johdanto-osan kappale: Kun otetaan huomioon saadut kokemukset ja uusin kehitys alalla, jolla Eures toimii, verkosto pitäisi yhdistää entistä paremmin jäsenvaltioiden työvoimaviranomaisten toimiin, ja vastuualueiden ja päätöksentekomenettelyjen nykyinen jako olisi määritettävä uudelleen. Tällä muutoksella mahdollistetaan se, että Eures-varat ohjataan kokonaan kansallisille työvoimaviranomaisille. Erillisiä varoja ei enää ohjata raja-alueiden hankkeille. Juuri raja-alueiden tulisi kuitenkin olla erityisenä painopisteenä uusien jäsenvaltioiden liityttyä unioniin vuonna 2004. Kuinka tärkeänä komissio pitää raja-alueiden tukemista Eures-ohjelman yhteydessä? Tuleeko edellä mainittuun komission päätökseen erillinen artikla, jolla raja-alueita koskevan Eures-ohjelma (Eures-T) ja sen tavoitteet tunnustetaan? Jos ei, miksi komission päätökseen ei tule tällaista artiklaa? EU:n laajentuessa vuonna 2004 raja-alueiden merkitys kasvaa entisestään. Miten komissio aikoo varmistaa, että raja-alueita tuetaan samalla tavoin Eures-uudistuksen jälkeenkin? Monia innovatiivisia Eures-hankkeita on voitu toteuttaa etenkin työvoimaviranomaisten ja työmarkkinaosapuolten yhteistyön avulla. Voiko komissio taata, että työmarkkinapuolet osallistuvat Eures-hankkeeseen myös jatkossa? Millä muulla tavoin komissio aikoo tukea työntekijöiden liikkuvuutta raja-alueilla? (1) EYVL L 257, 19.10.1968, s. 2. Anna Diamantopouloun komission puolesta antama vastaus (31. tammikuuta 2003) Eures-verkoston olennainen tehtävä on edistää raja-alueiden työntekijöiden rajatylittävää liikkuvuutta. Verkoston tavoitteena on komission uuden päätöksen(1) mukaisesti edistää avoimien ja kaikkien ulottuvilla olevien eurooppalaisten työmarkkinoiden kehittymistä, avointen työpaikkojen ja työhakemusten kansainvälistä, alueiden välistä ja rajojen yli tapahtuvaa vaihtoa, avoimuutta ja tietojen vaihtoa eurooppalaisista työmarkkinoista myös elinoloista ja koulutusmahdollisuuksista sekä menetelmien ja indikaattorien kehittämistä tätä tarkoitusta varten. Työntekijöiden vapaasta liikkuvuudesta yhteisön alueella 15 päivänä lokakuuta 1968 annetun neuvoston asetuksen (ETY) N:o 1612/68 mukaisesti Eures-verkostoon kuuluu kansainvälistä, rajatylittävää ja alakohtaista toimintaa. Komission päätöksessä viitataan rajatylittävään toimintaan mukaan luettuina raja-alueista vastaavat työnvälityspalvelut ja työmarkkinaosapuolet useissa tapauksissa. Rajatylittävän Eures-yhteistyökumppanuuden rakenne ja järjestämisen pääperiaatteet tulevaisuudessa ilmaistaan Eures-peruskirjassa, jonka komissio hyväksyy keväällä 2003. Eures-verkoston tavoitteet, mukaan lukien rajatylittävä toiminta raja-alueilla, ovat perusteltuja myös laajentumisen jälkeen otettaessa huomioon liittymissopimukset ja henkilöiden vapaata liikkuvuutta koskevat siirtymäjärjestelyt. Valmistautuminen laajentumiseen on yksi Eures-verkoston vuoden 2003 työohjelman avainkohdista. Budjettivallan käyttäjä päättää myös tulevaisuudessa Eures-verkoston talousarvion rajoista. Komissio katsoo, että työmarkkinaosapuolten aktiivinen osallistuminen on erittäin tärkeää Eures-verkoston menestymisen takaamiseksi. Eures-verkostoa koskevan komission uuden päätöksen mukaan työmarkkinaosapuolet ovat edustettuina EU:n tasolla verkoston korkean tason strategiaryhmässä ja Eures-työryhmässä. Kuten edellä mainittiin, pääperiaatteet rajatylittävän Eures-yhteistyökumppanuuden järjestämisestä tulevaisuudessa ilmaistaan Eures-peruskirjassa. Komission ehdotuksessa rajatylittävään yhteistyökumppanuuteen kuuluvat kaikkien mukana olevien alueiden julkiset työnvälityspalvelut sekä ammattijärjestöt ja työnantajajärjestöt. Eures-verkoston lisäksi erityisesti Interreg-varoja on käytetty työntekijöiden liikkuvuuden edistämiseen raja-alueilla. (1) K(2002) 5236 lopullinen.